Nõukogude ajal ümberehitustöödega rikutud ekspressionistlik kirik taastati!    Pühapäeval pühitsetakse Tallinnas Nõmmel sisse kunagi saksa  kogudusele kuulunud kirik, mida aastaid kasutati käsitööklassina.    Pühapäeval pühitseb Eesti luterliku kiriku peapiiskop Andres Põder sisse Nõmme Lunastaja kiriku, mis kuulus enne Teist maailmasõda kohalikule saksa kogukonnale, teatas kirikuõpetaja Ove Sander.    Koos sakslaste lahkumisega 1939. aastal lõppes koguduse tegevus. Nõukogude ajal kasutati kirikuhoonet käsitööklassidena ning Robert Natuse projekteeritud ekspressionistliku sakraalhoone välimus muutus tundmatuseni.      Nõmme Rahu kogudus alustas kiriku taastamistöödega 2004. aastal ning tänaseks on saanud pühakoda tagasi oma algupärase väljanägemise ja funktsiooni.    Lisaks tavapärasele jumalakoja elule võimaldab hea akustika ja ainulaadne van Vulpeni orel kasutada kirikut ka suurepärase kontserdipaigana.    Postimees, 28. aprillil 2008